Wits-betogings: Klasse voorlopig opgeskortPolisiebeamptes Dinsdag (20 September 2016) op die Wits-kampus. Foto: Twitter via @ntox_luth Die betogings het Maandag vir die eerste keer opgevlam nadat dr. Blade Nzimande, minister van hoër onderwys en onderrig, aangekondig het universiteite kan self besluit oor die verhoging van hul klasgeld tot ŉ maksimum van 8%. Die betogings het Dinsdag voortgewoed en al hoe meer gewelddadig geraak toe studente en veiligheidspersoneel op die universiteit se hoofkampus slaags geraak het. Die polisie moes ook skokgranate afvuur om die betogers uitmekaar te jaag. Die universiteit het Dinsdagmiddag laat in ŉ kort verklaring gesê die bestuur het besluit om alle bedrywighede op die kampus vir die res van die week op te skort ter wille van die veiligheid van die Wits se personeel en studente. Volgens die universiteit hoef slegs die personeel wat in die koshuise en eetsale op die kampus werk vir diens aan te meld. Studente het gewaarsku teen die “militarisering” van die instansie vermoedelik met verwysing na die groot hoeveelheid onluste-polisiebeamptes wat op die hoofkampus ontplooi is. Dinsdag is 31 studente in hegtenis geneem en na die Hillbrow-polisiestasie geneem. Lees meer oor die studentebetogings op die onderskeie universiteitskampusse op Maroela Media.